ຫວຽດນາມສະໜັບສະໜູນຄຳປະກາດແຈ້ງການດ່ວນກ່ຽວກັບທຳມະຊາດ ແລະ ມວນມະນຸດ
ຮຽບຮຽງໂດຍ: ລູກເມືອງພວນ
ນາຍົກລັດຖະມົນຕີ ຫງວຽນຊວັນຟຸກ ຂອງຫວຽດນາມ ຢືນຢັນວ່າ: ຫວຽດນາມໄດ້ເຂົ້າຮ່ວມຮ່າງຄຳປະກາດດ່ວນ ກ່ຽວກັບທຳມະຊາດ ແລະ ມວນມະນຸດ, ຮຽກຮ້ອງໃຫ້ບັນດາປະຊາຊາດຈົ່ງພ້ອມກັນສະໜັບສະໜູນ ແລະ ມີການກະທຳທີ່ແທ້ຈິງ.
“ ຫວຽດນາມກຳລັງຮ່ວມມືກັບບັນດາປະຊາຊາດໂລກດຳເນີນຂະບວນວິວັດແຫ່ງການຫັນປ່ຽນໄປສູ່ຮູບຖານເສດຖະກິດສີຂຽວ, ເສດຖະກິດຄົບວົງຈອນ, ເດັດດ່ຽວບໍ່ທຳລາຍສິ່ງແວດລ້ອມ ເພື່ອການພັດນາດ້ານເສດຖະກິດ ອັນເປັນຜົນສະທ້ອນເຖິງການພັດທະນາ ແບບຍືນຍົງ, ປົກປັກຮັກສາອາກາດ, ຄຸ້ມຄອງຊັບພະຍາກອນທຳມະຊາດ, ປົກປັກຮັກສາສິ່ງແວດລ້ອມ ” – ຄຳຖະແຫຼງຂອງນາຍົກລັດຖະມົນຕີ ຫງວຽນຊວັນຟຸກ ຫວຽດນາມ ໃນກອງປະຊຸມ: ທຳມະຊາດ ແລະ ມະນຸດ, ສະໜັບສະໜູນໂດຍກອງທຶນສາກົນປົກປ້ອງທຳມະຊາດ(WWF) ຈັດຂຶ້ນຢູ່ນິວຢອກ ວັນທີ່ 23 ກັນຍາຜ່ານມາ.
ທ່ານນາຍົກກ່າວຢໍ້າວ່າ: ປັດຈຸບັນໂລກພວກເຮົາກຳລັງປະເຊີນໜ້າກັບສິ່ງທ້າທາຍທີ່ເປັນອັນຕະລາຍດ້ານສິ່ງແວດລ້ອມ ແລະ ການປ່ຽນແປງທາງອາກາດ, ມັນຮຽກຮ້ອງໃຫ້ທຸກໆຊາດຈົ່ງພ້ອມກັນດຳເນີນການອັນຮີບດ່ວນ ແລະ ຈິງຈັງ.
WWF ໃຫ້ຮູ້ວ່າ: ໂລກເຮົາປັດຈຸບັນ ກຳລັງຢູ່ໃນໄລຍະວິກິດການ. ນັບແຕ່ປີ 1970 ເປັນຕົ້ນມາ, ບັນດາລະບົບນິເວດດຶກດຳບັນຖືກທຳລາຍລົງ 60%, ໃນຂະນະດຽວກັນການຂຸດຄົ້ນຊັບພະຍາກອນທຳມະຊາດຂອງມະນຸດກໍເພີ່ມທະວີຄູນຂຶ້ນ, ມວນມະນຸດກຳລັງປະເຊີນໜ້າ ແລະ ຮັບຜົນກະທົບຈາກທຳມະຊາດນັບມື້ຫຼາຍຂຶ້ນເຊັ່ນ: ອຸທົກະໄພ, ໄຟປ່າ ແລະ ພາວະອາກາດທີ່ຂີ້ຮ້າຍນັບມື້ເພີ່ມຂຶ້ນ. ຖ້າພວກເຮົາບໍ່ມີການກະທຳທີ່ຮີບດ່ວນ, ມະຫັນຕະໄພຈະນັບມື້ຮຸນແຮງຢ່າງຫຼີລ່ຽງບໍ່ໄດ້.
ຫວຽດນາມເປັນໜຶ່ງໃນຊາດທີ່ໄດ້ຮັບຜົນກະທົບຫຼາຍທີ່ສຸດຈາກການປ່ຽນແປງທາງອາກາດ. ປັດໄຈຂົ່ມຂູ່ສິ່ງແວດລ້ອມຂອງຫວຽດນາມປັດຈຸບັນ ແມ່ນການເສຍຄວາມສົມດູນດ້ານປ່າໄມ້, ຊີວະນາໆພັນ, ການຂຸດຄົ້ນຊັບພະຍາກອນທຳມະຊາດຊະຊາຍ, ຜົນກະທົບຈາກໄຟປ່າ, ໄພນໍ້າຖ້ວມ, ໄພແຫ້ງແລ້ງ ແລະ ອາກາດເປັນພິດນັບມື້ເພີ່ມທະວີ…